
Geometriai szemlélet fejlesztése befogadó-és gyűjtőiskolában társasjátékozással matematika órán

Kognitív idegtudományok legfrissebb agykutatásai kimutatták, hogy az agyban a matematikai formális gondolkodásért és a geometriai szemléletért felelős agyterületek fejleszthetőek társasjátékozással is. Kutatócsoportunk felépített egy kísérletet, melyben azt vizsgáljuk, hogy heti egy matematikaóra társasjátékozással való töltése milyen hatással van a tanulók logikai, geometriai képességeire valamint matematikához való hozzáállásukra.
Kutatásomban BMSZC Than Károly Ökoiskola és Technikum egy tizedikes osztályában folyó kísérletet követem végig. Az évfolyam egy osztálya heti egy matematika órát társasjátélkozással tölt (ez a kísérleti csoport), míg egy másiknak hagyományos módon folynak a matematika órái (kontroll csoport). A kontroll és a kísérleti csoport létszáma megegyezik, matematika tanáruk ugyanaz és ugyanakkora óraszámban tanulják a matematikát. Péntekenként a kísérleti csoportnak duplaórája volt matekból, mindig a másodikon társasjátékoztak.
A kísérlet elején mindkét osztály kitöltött egy geometriai és egy logikai szintfelmérőt, valamint egy matematikai attitűd és szorongás kérdőívet is. Hasonló teszteket fognak kitölteni a kísérlet legvégén is, hogy így tudjuk vizsgálni a társasjátékozás különböző hatásait. A kísérlet során a két csoport először algebrával, majd geometriai hasonlóságokkal foglalkozik. Mindkét tananyag végén megírják ugyanazt a témazáró dolgozatot ugyanazon a héten. Így tudjuk vizsgálni, hogy a kísérleti csoport tanórai teljesítménye romlik-e.
A kísérlet során a kísérleti csoport diákjai az Aranyásók és az Azul társasjátékokkal játszottak. A társasos órákat nagyon élvezték. Miután már rendesen átlátták a szabályokat, nagyon belelkesedtek, sokszor voltak kisebb-nagyobb viták az órák végén, mert mindenki nyerni akart és nagyon beleélték magukat a játékba. A társasozás lelkesedése a hagyományos matematikaórákra is kihatott: magatartásuk javult, aktivitásuk megnőtt.
A logikai bemeneti tesztekben nem különbözött a két csoport, a geometriai teszteteket jóval jobban írta meg a kísérlet a kísérleti csoport, mint a kontroll csoport. A témazáró dolgozaton is sokkal jobban teljesített a kísérleti csoport. Vagyis a kísérleti csoport tanulóinak nem romlott az órai teljesítményük.

A kísérlet még nem fejeződött be, a második témazáró dolgozatokat és a kimeneti teszteket még nem írták meg az osztályok. Izgatottan várjuk a további eredményeket, hogy hipotéziseink igazolást vagy éppen cáfolást nyerjenek.



